Brugtragedie: Nog 'n leerling sterf | Netwerk24
Deur Alet van der Walt en Alet Joubert 03 Februarie 2019 08:44
Marnus Nagel, 16-jarige, gr. 10-leerling aan die Hoërskool Driehoek in Vanderbijlpark, is dood ondanks talle operasies om sy lewe te red.
Marnus en nog leerlinge van die skool is Vrydag ernstig beseer toe 'n loopbrug ineengestort het. Hy is die vierde leerling wat dood is.
Nuus oor sy dood is op die Facebookblad Gebedsgroep vir Driehoek Kinders deur Anneri du Plessis geplaas. Nog 'n bron het sy dood aan Netwerk24 bevestig.
'n Familielid van Marnus, wat verkies om nie haar naam te noem nie, het Saterdag aan Netwerk24 gesê hy het twee operasies ondergaan om inwendige bloeding te stop.
Marnus Nagel, wie se toestand Saterdag effens verbeter het. Foto: Facebook
" 'n Deel van die een operasie was om bloedtoevoer na sy een been te herstel omdat hy 'n bloedklont weens 'n besering in sy pelvis ontwikkel het."
Marnus het ook ernstige beenbreuke opgedoen, maar die dokters het aan sy ouers verduidelik hulle kan eers aandag aan sy ander beserings gee as hy gestabiliseer is en nie meer inwendig bloei nie.